<classify> WAKATI Mamlaka ya Hali ya Hewa Tanzania TMA imetoa tahadhari kwa wananchi na wanaotumia usafi ri wa majini kutokana na kuwepo kwa upepo mkali, Mamlaka ya Udhibiti wa Hali ya Hewa Zanzibar ZMA imesitisha usafi ri wa vyombo vya majini.Akizungumza na gazeti hili jana, ofisa kutoka Mamlaka ya Hali ya Hewa nchini TMA, Samwel Nguya aliwataka wananchi na mamlaka zinazohusika na usafiri wa majini kuwa makini na kuchukua hatua ili kuhakikisha hakuna athari zinazotokea kutokana na upepo huo.Nguya alisema upepo huo mkali unatokana na kuimarika kwa hali ya hewa kwenye eneo la Kusini Mashariki mwa Bara la Afrika na mfumo wa upepo wa Kusini. Nguya alisema upepo huo mkali utavuma kwa siku tatu kwenye Ukanda wa Pwani ya Bahari ya Hindi na maziwa yote makuu ikiwamo Nyasa, Victoria na Tanganyika na mikoa yote iliyopakana na maeneo hayo, ikiwamo na mikoa ya Kanda ya Kati.Mikoa itakayoathirika ni Dar es Salaam, Tanga, Lindi, Mtwara, Ruvuma, Njombe, Katavi, Kigoma, Rukwa, Mbeya, pamoja na visiwa vya Unguja na Pemba. Tunaendelea kufuatilia mwenendo wa upepo huo na kutoa tahadhari kila inapolazimika kufanya hivyo. Wanaotumia vyombo vya majini wachukue hatua na pia mamlaka zinazohusika na usafiri huo wa majini, alisisitiza Nguya.Alisema athari zinazoweza kutokea ni kupoteza maisha kwa wanaotumia usafiri wa majini, kuathirika kwa shuguli za uvuvi na ugumu wa upatikaji samaki, kuanguka kwa matawi ya miti na kupeperusha taka. Katika hatua nyingine, Kampuni ya Azam Marine na Kilimanjaro Fast Ferries zilisitisha usafiri wa boti zao zinazosafiri kati ya Dar es Salaam na Zanzibar jana kutokana na kuwepo kwa upepo huo mkali katika Bahari ya Hindi hatua iliyofanya ZMA kusitisha safari za majini.  <topic>: KITAIFA 